- Åen står højt og bliver ved at stige. Det fortæller formanden for Liver Å Lystfiskerforening, Daniel Holm Larsen. Det er det kraftige regnvejr, der det seneste døgn har fået åen til at løbe over sine bredder og ind på markerne omkring åen, der har sit udløb ved Kærsgård Strand mellem Tornby og Skallerup nordvest for Hjørring. - Jeg tror, det er det højeste i to år, siger Daniel Holm Larsen, der dog tager situationen med ro. For den megen vand betyder ifølge lystfiskerforeningsformanden ingenting. - Det er ikke sådan, at vi kommer til at se fisk, der ligger på markerne. De trækker sig ned, selvom der er meget vand. Og der er så meget vand, at vi er ved at drukne i regn, siger Daniel Holm Larsen. Det er hans vurdering, at områderne ved Hirtshals, Hjørring og Vrå alene tirsdag fik 30 millimeter regn. - For os at se er der ikke noget farligt ved det. Åen er vedligeholdt, fiskene kan klare det, og selvfølgelig bliver markerne våde jo mere regn, der kommer. Men det er jo helt naturligt, siger Daniel Holm formand for Liver Å Lystfiskerforening.

Referat:
Voldsomme regnmængder det seneste døgn har presset vandet i Liver Å så meget, at åen flere steder er løbet over sine bredder.